কুসংস্কারের জন্য মৃত্যু হল এক তিন মাসের শিশুর। গলায় দুধ আটকে যাওয়ার পরে শিশুকে চিকিৎসকের কাছে না নিয়ে গিয়ে গুরুদেবের ছবির সামনে তিন ঘণ্টা রেখে দেওয়া হয়। চিকিৎসার অভাবে অকাল মৃত্যু হয় শিশুটির। নদিয়ার শান্তিপুর থানার অরবিন্দ পঞ্চায়েতের পাচপোতা গ্রামের ঘটনা।
মৃত শিশুটির নাম প্রেমচাঁদ বিশ্বাস বলে জানা গিয়েছে। বুধবার ভোররাতে শিশুকে দুধ খাওয়ানো হচ্ছিল। তখনই শিশুর শ্বাসনালীতে দুধ আটকে যায়। অভিযোগ,এই ঘটনার পরে বাবা প্রসেনজিৎ বিশ্বাস ও মা পিঙ্কি বিশ্বাস তিন মাসের প্রেমচাঁদকে হাসপাতালে বা কোনও চিকিৎসকের কাছে নিয়ে যাননি। চিকিৎসকেরকের কাছে না নিয়ে গিয়ে পরিবারের আরাধ্য গুরুদেবের ছবির সামনে শিশুটিকে রেখে, তিন ঘণ্টা ধরে গুরুদেবের নাম জপ করেন তাঁরা। সঙ্গে নিজেদের মতোই শিশুর বুকে মালিশ করতে থাকেন। 

এই বিষয়ে অন্যান্য খবর

সরকারি অফিসেই নাকি চাকরি করে ‘ডাইন’, রায় দিল গুনিন! দেখুন ভিডিও


অভিযোগ, এই ভাবে প্রায় তিন ঘণ্টা ফেলে রাখার পরে শিশুটির অবস্থার কোনও উন্নতি না হওয়ায় তাকে শক্তিনগর জেলা হাসপাতালে নিয়ে যাওয়া হয়। সেখানে নিয়ে গেলে চিকিৎসক শিশুটিকে মৃত বলে ঘোষণা করেন। এই ঘটনায় দম্পতির সঙ্গে শিশুর দাদু-ঠাকুমাও জড়িত ছিলেন। শিশুর বাবা পেশায় অটোচালক বলে জানা গিয়েছে। 
মৃত শিশুটির মামাবাড়ির অভিযোগ, গুরুদেবের প্রতি অন্ধ বিশ্বাস ও কুসংস্কারের জন্যই মৃত্যু হল ছোট্ট প্রেমচাঁদের। বুধবার সকালে এই ঘটনা জানাজানি হওয়ার পরে এলাকায় ব্যাপক চাঞ্চল্যের সৃষ্টি হয়। মৃত শিশুটির দেহ  ময়নাতদন্তের জন্য পাঠিয়েছে পুলিশ। ঘটনার তদন্ত শুরু হয়েছে।